Michael Chekhov

Michael Chekhov eller Mikhail Aleksandrovitsj Tsjekhov (russisk: Михаил Александрович Чехов) (født , død 30. september 1955) var en russiskfødt amerikansk skuespiller, teaterregissør, teaterprodusent og skuespillerinstruktør. 

Han utviklet sin egen skuespillerteknikk som han underviste til blant annet Marilyn Monroe, Clint Eastwood, Yul Brynner og Jack Palance.

Chekhov døde 64 år gammel av hjerteinfarkt.

Barndom 
Mikhail Aleksandrovitsj Tsjekhov ble født 1891 i St. Petersburg. Hans far var Aleksandr Pavlovitsj Tsjekhov, broren til dramatikeren Anton Tsjekhov. Hans mor var Natalja Golden, den eldste av tre jødiske søstre.

Karriere 
I 1912 ble Tsjekhov medlem i Moskva kunstnerteater etter å ha blitt kjent med Konstantin Stanislavskij. Til tross for at han var en av Stanislavskijs mest lovende elvever, gjorde han opprør mot læren hans. Etter den russiske revolusjonen hadde Tsjekhov brutt med Stanislavskij og lot seg i stedet inspirere av Rudolf Steiner. Han oppdaterte Stanislavskijs skuespillerteknikk, blandet med yoga, teosofi, psykologi og fysiologi, med sine egne ideer om hvordan en skuespillers bevissthet skulle formes, om psykologiske prosesser og bevegelsesteknikker for å oppnå en spesiell type underbevisst kreativitet. Hans ideer om å bruke skuespillerens egen intuisjon og kreative fantasi, var et klart steg vekk fra sin læremesters metoder. 

Tsjekhov startet sin egen teatergruppe i 1918, men den ble lagt ned av økonomiske årsaker i 1921. To år senere ble han utnevnt som regissør på Moskva kunstteaters andrestudio. 

I 1927 ble Tsjekhov fordømt av Sovjetkongressen som en «mystiker» og «idealist». Året etter immigrerte han til Tyskland, der han startet sin egen teatergruppe. Denne gruppen turnerte i sju år gjennom Europa.

I 1938 startet han en teaterskole i Dartington Hall i Devon i England. På grunn av starten på andre verdenskrig ble imidlertid skolen flyttet til Connecticut, der den tok tilhold i lokalene til en tidligere kostskole. De første diplomene ble delt ut i 1939.

Chekhov (engelsk stavemåte) fortsatte karrieren som skuespiller både på Broadway og i Hollywood. I tillegg jobbet han som teaterregissør og teaterprodusent. Som skuespillerinstruktør underviste han blant annet Marilyn Monroe, Clint Eastwood, Yul Brynner, Jack Palance, Sterling Hayden, Anthony Quinn, Gary Cooper, Mala Powers, Elia Kazan, Patricia Neal og Robert Stack.

I 1946 ble Chekhov nominert til Oscar for beste mannlige birolle for rolletolkningen hans i Alfred Hitchcocks Trollbundet. Hovedrollene ble spilt av Ingrid Bergman og Gregory Peck.

Dokumentaren From Russia to Hollywood: the 100 Year Odyssey of Chekhov and Shdanoff fra 1998, handlet om Chekhov og George Shdanoff.

Privatliv 
Chekhov var gift med skuespillerinnen Olga Tsjekhova fra 1914 til 1917. I 1916 fikk de datteren Olga. I 1918 giftet han seg med Ksenya Karlovna Ziller. Ekteskapet varte frem til hans død.

Chekhov døde 30. september 1955 i Beverly Hills av hjerteinfarkt.

Bibliografi 
 Chekhov, Michael. Lessons for the Professional Actor.
 Chekhov, Michael. On the Technique of Acting.
 Chekhov, Michael. To the Actor.
 Chekhov, Michael. To the Director and Playwright.

Priser og nominasjoner 
 1946: Nominert: Oscar for beste mannlige birolle, Trollbundet.

Referanser

Eksterne lenker 
 

Personer fra Sankt Petersburg
Personer fra USA født i Russland
Skuespillere fra USA
Regissører fra USA